«Όχι» είπε για τρίτη φορά το Συμβούλιο Πλημμελειοδικών Βόλου στο αίτημα που κατέθεσε ο Δημήτρης Κουφοντίνας για χορήγηση άδειας.

Με βούλευμά του το δικαστικό συμβούλιο απέρριψε το αίτημα για χορήγηση έβδομης άδειας συντασσόμενο με την εισαγγελική πρόταση.

Προ ημερών, η εισαγγελέας παρά το γεγονός ότι ο νέος Κώδικας μετατρέπει σε πλημμέλημα αντί κακούργημα το αδίκημα της στάσης που αποδόθηκε στον Δ. Κουφοντίνα και ως εκ τούτου εκλείπει το κώλυμα για την εφαρμογή του νόμου, είχε πει και πάλι «όχι» στο αίτημα του πολυισοβίτη της 17 Νοέμβρη.

Σύμφωνα με το σκεπτικό της εισαγγελέως ο Δ. Κουφοντίνας δεν έχει μεταμεληθεί αναφέροντας χαρακτηριστικά ότι δεν έχει επέλθει ηθική βελτίωση.

Το αίτημα του Δ. Κουφοντίνα επανακρίθηκε από το δικαστικό συμβούλιο μετά την απόφαση του Αρείου Πάγου που είχε αναιρέσει το προηγούμενο απορριπτικό βούλευμα του ίδιου δικαστικού συμβουλίου.